Σαλάτα με ελιές και κρεμμύδια
Η βάση αυτής της σαλάτας μάς θυμίζει την μανιάτικη με ελιές, πορτοκάλι και κρεμμύδι, χωρίς τα εσπεριδοειδή. Φτωχότερη σε υλικά αλλά η γλύκα της είναι αξεπέραστη.
4 μεγάλα ξερά κρεμμύδια, κομμένα σε πολύ λεπτές φέτες, 2 κουτ. σούπας αλάτι, 200 γρ. μαύρες Αμφίσσης ή Καλαμών, ξιδάτες (εναλλακτικά και πράσινες, τσακιστές ή άλλες της αρεσκείας μας), τα φύλλα από 1/2 ματσάκι μαϊντανό, ψιλοκομμένα, 1 κουτ. σούπας ξίδι από κόκκινο κρασί, 150 ml ελαιόλαδο, ιδανικά αγουρέλαιο ή κάποιο πικάντικο
Σε ένα μεγάλο μπολ βάζουμε τα κρεμμύδια, πασπαλίζουμε με το αλάτι και τα τρίβουμε πολύ καλά με τα χέρια, να πάει παντού.Ανακατεύουμε και σφίγγουμε τις χούφτες μας ώστε να αρχίσουν τα κρεμμύδια να μαραίνονται και να βγάζουν υγρά.Τα αφήνουμε μερικά λεπτά στο δοχείο και έπειτα μεταφέρουμε σε στραγγιστήρι κάτω από τη βρύση, ξεπλένουμε πολύ καλά με άφθονο δροσερό νερό και τα αφήνουμε κατά μέρος.Σε ένα ευρύχωρο τηγάνι σε μέτρια φωτιά βάζουμε το μισό ελαιόλαδο να ζεσταθεί καλά, προσθέτουμε τα κρεμμύδια και ανακατεύουμε συνεχώς ώστε να αρχίσουν να μαραίνονται.Προσθέτουμε τις ελιές, συνεχίζουμε το ανακάτεμα και μαγειρεύουμε για 3-4 λεπτά ακόμα, μέχρι τα κρεμμύδια να μελώσουν.Τα βγάζουμε από το τηγάνι, τα μεταφέρουμε σε μια πιατέλα, προσθέτουμε τον μαϊντανό, το ξίδι και το υπόλοιπο ελαιόλαδο και ανακατεύουμε καλά.Σερβίρουμε τη σαλάτα ζεστή ή σε θερμοκρασία δωματίου.